# Nynorsk salmekveld: «Salmar frå Møre»

*Laga av Olav Gading, tidlegare domprost i Molde*

Bernt Støylen (1858–1937)

*Ein versjon av denne salmekvelden vart først halden i Molde domkyrkje i 2016, under* Norges kirkesangforbund sitt *leiarmøte i Molde. Sidan både tekst og melodi er interessant for medlemmene i* Norges kirkesangforbund, *tok eg med både forfattarar og komponistar frå Møre. Dette har eg gjort også i denne versjonen.*

*Rekkefølgja på salmane er valt ut frå at vi «reiser» i ein boge frå Sande på Ytre Søre Sunnmøre, nordover gjennom Sunnmøre, Indre Romsdal og Nordmøre, før vi vender sørover igjen til Fræna og Molde. Rekkefølgja kan sjølvsagt endrast.*

*Målet er å vise noko av bredda i salmar med forfattarar og komponistar som er frå Møre og Romsdal/Møre bispedømme.*

*Programmet kan brukast slik det står, eller ein kan velje andre salmar. Programmet kan også vere eit mønster dersom ein vil lage salmekveldar med innhald frå andre delar av landet.*

**N 13 nr. 630 – Gud signe vårt folk der dei sigler og ror**

Vi startar heilt sør-vest i bispedømet/fylket.

Bernt Støylen var frå Kvamsøya i Sande kommune på Søre Sunnmøre. Han var prest, og seinare biskop i Agder.

Salmen «Gud signe vårt folk der dei sigler og ror» vart til under ein visitas på Karmøy i 1921. Han gir eit realistisk bilete av fiskarane sitt liv på kysten i ei tid med små båtar utan motor. Ord og bilete viser at han kjenner dette livet.

Merk innleiinga til den andre strofa:

Sitt levebrød har dei på brusande hav

med berre ei fjøl mellom seg og si grav.

Bernt Støylen sin eldste bror omkom på sjøen. Det var eit hardt og farleg liv, der ein trengde Guds vern. Legg merke til avslutninga av salmen, der håpet om oppstode og evig liv blir tydeleg.

Støylen skreiv ein del eigne salmar, men han var vel eigentleg vel så betydeleg som omsetjar enn som salmeforfattar. Saman med den neste forfattaren som vi skal møte, Anders Hovden, var Støylen med på å redigere *Nynorsk* *salmebok* som kom ut i 1925.

-------

Anders Hovden (1860–1943)

**N 13 nr 119 – Hjelp meg, Herre Krist, å strida**

Som Bernt Støylen, var også Anders Hovden, frå Hovdebygda i Ørsta kommune, prest. Hovden var oppteken av å bruke dialekt i alle samanhengar. Etter kvart brukte han dialekt også på preikestolen. Hovden var den einaste som var med i redaksjonen av både *Nynorsk salmebok* (1925) og *Landstads reviderte salmebok,* som kom ut året etterpå.

Hovden sin son, Øystein, omtalar faren sine salmar slik: «… ein salmesong til hjelp for kvardagsmenneske midt i kvardagens strid. Enkelt. Folkeleg. Klårt. Med bilete minst mogeleg frå Palestina og Kanaan, men mest mogeleg frå heim og heimeliv og arbeidsliv i dette landet. Mors kristendom!» (*Nytt norsk salmeleksikon I*, side 362).

Salmen, «Hjelp meg, Herre Krist, å strida» blei til i 1915. Salmen er ein bønesalme. Kampen mot synda er ein sentral tanke i denne salmen.

-------

Anders Vassbotn (1868–1944)

**N 13 nr. 666 – Å leva, det er å elska**

Bonde og stortingsmann Anders Vassbotn var frå Volda. Salmen *Å leva, det er å elska,* som Vassbotn skreiv i 1892, er framleis ein av dei salmane som vert mest brukte både til vigsel og gravferd.

-------

Roar Goksøyr (1954– )

**N 13 nr. 896 – Kvar gong Jesu namn eg nemner**

Salmen «Kvar gong Jesu namn eg nemner» har tekst av Jakob Sande og melodi av Roar Goksøyr (Lillebø). Roar Goksøyr er frå Volda. Han var i mange år organist i Ørsta kyrkje.

Salmen er kalla «ein åndeleg sjømannssong».

-------

Sunnmøre

**N 13 nr. 419 – Med Jesus vil eg fara**

Den neste salmen har vi valt ut gå grunn av melodien.

Når vi ser på folkemelodiar som er brukte til salmar, kan vi ikkje unngå Elias Blix sin salme «Med Jesus vil eg fara». Mange ser dette som Blix sin mest sentrale salme. Salmen er kjent med fleire ulike melodiar. Melodien som no står i *Norsk salmebok,* er opphavleg kjent frå Antverpen i 1540. Den forma som vi bruker, er ein folketone frå Sunnmøre.

-------

Arnfinn Haram (1948–2012)

**N13 nr. 70 – Djupaste mørker ligg over jord**

Arnfinn Haram var fødd i Ålesund og oppvaksen i Haram på Sunnmøre. Han var prest i Den norske kyrkja før han konverterte til Den romersk katolske kyrkja i 1998. Arnfinn Haram skreiv salmen *Djupaste mørker ligg over jord* i jula 1995. Haram har teke utgangspunkt i verket *Navidad Nuestra* av den argentinske komponisten Ariel Ramirez, men han har brukt dette utgangspunktet så fritt, at Haram sin salme vert rekna som eit nytt verk.

-------

Bjarne Rabben (1907–2003)

**N13 868 – Eg veit ei hamn for meg som heimlaus vankar**

Bjarne Rabben var født i Ålesund i 1907. Han har skrive salmen *Eg veit ei hamn for meg som heimlaus vankar.* Denne salmen kom først med i *Salmer 1997.* Salmen vart til i ei uroleg tid, under krigen, i 1944. Salmen handlar om *Kristi nåde*, som gjev hjelp i alle slags situasjonar.

-------

Sverre Hatle (1942– )

**N 13 nr. 334 – Du er mi øy i havet, Gud**

Sverre Hatle bur i Surnadal men kjem frå Fræna i Romsdal, som no er ein del av Hustadvika kommune. Han har skrive salmen «Du er mi øy i havet, Gud» med utgangspunkt i ei keltisk kveldsbøn. Melodien er ein folketone frå Rindal.

Den keltiske tradisjonen har ført til ei betydeleg fornying av vår salmesong dei siste tiåra. Denne impulsen kom for alvor til oss med den irske salmen «Deg å få skode er sæla å nå», som kom inn i vår salmebok i 1985.

-------

Edvard Hoem (1949– )

**N 13 nr. 740 – Eit lite barn voks opp til mann (Mel: Henning Sommero)**

Forfattaren Edvard Hoem frå Fræna i Romsdal og komponisten Henning Sommerro frå Surnadal har arbeidd mykje saman gjennom mange år. Begge har bidradd til ei fornying av norsk salmesong.

Salmen «Eit lite barn voks opp til mann» er Edvard Hoem sin første salme. Han vart skriven som ein julesong like før jul i 1983. Hoem og Sommerro hadde tidlegare arbeidd saman ved «Teatret vårt» i Molde. Denne salmen ble starten på et samarbeid som har gjeve oss fleire nye salmar.

I denne salmen vert det at Jesus både er menneske og Gud, sett opp mot våre liv og dei utfordringane som vi står overfor på grunn av at rikdomen i verda er så ulikt fordelt. Salmen inneheld ei tydeleg tilskunding til å sjå Kristus i kvart menneske som lid.

-------

Kristin Reitan (1953– )

**N 13 nr. 594 – Kvite klede, himmelglede**

Vi skal avslutte med to forfattarar med tilknyting til Molde. Først Kristin Reitan som har skrevet dåpssalmen «Kvite klede, himmelglede».

-------

Arve Brunvoll (1937– )

**N 13 nr. 77 – Du ord frå alle æver**

Vi avsluttar med salmediktaren og omsetjaren Arve Brunvoll, også han frå Molde. Arve Brunvoll var professor i teologi ved *Norsk lærerakademi* i Bergen. Han var medlem av *liturgikommisjonen* og *salmebokkomiteen* frå 1974 til 84. Han har sju egenskrivne salmar og heile 43 omsetjingar og gjendikta salmar i *Norsk salmebok* frå 2013. Brunvoll har særleg omset og gjendikta mange latinske og anglikanske salmar og bibelske salmar.

Den siste salmen vi skal synge, er «Du Ord frå alle æver». Salmen er forma som ei bøn til *Ordet, Guds Son*. Første og andre strofe har motiv frå innleiinga til Johannesevangeliet, den såkalla «Johannesprologen». Tredje og fjerde strofe handlar om Jesu vitne i verda. Dette gjer salmen naturleg å synge på Stefanusdagen, andre juledag.

Teksta er skriven til ein melodi av den engelske presten og komponisten William H. Ferguson. Brunvoll fortel at han skreiv teksta til denne melodien. Han fortel at den spesielle modulasjonen i starten av femte linje fekk han til å tenke på den grunnleggjande dialektikken i trua, mellom vanmakt og herlegdom, hos Kristus, i den truande og i kyrkjelyden.